हमारे देश में बहुत से बूढ़े मात्र इस कारण विकलांगों जैसा जीवन जी रहे हैं कि हमने मान लिया है कि बुढ़ापे में तो नजरें कमजोर हो ही जाती हैं, कान से सुनाई देना बंद हो ही जाता है, आदमी पगला-सा जाता ही है और घुटने आदि में दर्द तो होता ही है. मोतियाबिंद का ऑपरेशन, चश्मा, कानों की मशीन, डिमेंशिया की दवाइयां, घुटना बदलने का ऑपरेशन – कई इलाज हैं जो बूढ़े आदमी को पुन: जीवनशक्ति दे सकते हैं. दुनिया में बूढ़ों की संख्या बढ़ रही है. ये स्वस्थ रहेंगे तो समाज में अपना योगदान देंगे. यदि हम ध्यान नहीं देंगे तो बुढ़ापा और बूढ़े आदमी एक बड़ी समस्या बनकर समाज को चुनौती देने वाले हैं.